CGH ออกหุ้นกู้ 2 ชุด ดอกเบี้ยสูง 5.75% ขายกองทุน-รายใหญ่ 5-10 พ.ค.นี้
CGH ออกหุ้นกู้มีประกัน 2 ชุด ดอกเบี้ย 5.50-5.75% เสนอสถาบัน-รายใหญ่ 5-10 พ.ค.นี้ จ่อนำเงินที่ได้เป็นทุนหมุนเวียนกิจการและลงทุนตราสารทุนและตราสารหนี้และสินทรัพย์ดิจิทัล
CGH ออกหุ้นกู้มีประกัน 2 ชุด ดอกบี้ย 5.50-5.75% เสนอสถาบัน-รายใหญ่ 5-10 พ.ค.นี้
24 มี.ค. 2565

บริษัท คันทรี่ กรุ๊ป โฮลดิ้งส์ จำกัด (มหาชน) หรือ CGH ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้มีประกันของบริษัท ครั้งที่ 1/2565 จำนวน 2 ชุด รวมมูลค่าไม่เกิน 1,200 ล้านบาท ได้แก่
ชุดที่ 1 จำนวนไม่เกิน 1,000 ล้านบาทและหุ้นกู้สำรองเพื่อการเสนอขายเพิ่มเติมอีกไม่เกิน 200 ล้านบาท อายุ 2 ปี อัตราดอกเบี้ยคงที่ร้อยละ 5.50 ต่อปี ชำระดอกเบี้ยทุกๆ 3 เดือนตลอดอายุหุ้นกู้
ชุดที่ 2 จำนวนไม่เกิน 1,000 ล้านบาทและหุ้นกู้สำรองเพื่อการเสนอขายเพิ่มเติมอีกไม่เกิน 200 ล้านบาท อายุ 3 ปี อัตราดอกเบี้ยคงที่ร้อยละ 5.75 ต่อปี ชำระดอกเบี้ยทุกๆ 3 เดือนตลอดอายุหุ้นกู้
ทั้งนี้ CGH จะเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ในระหว่างวันที่ 5-6 และ 9-10 พ.ค.65 ผู้จัดการการจัดจำหน่ายหุ้นกู้ ได้แก่ บล.พาย บล.เอเอสแอล และ บล.คิงส์ฟอร์ด โดยมี บล.เอเชียเวลท์ เป็นนายหน้าซื้อขายตราสารหนี้
โดยบริษัท ทริสเรทติ้ง จำกัด จัดอันดับความน่าเชื่อถือ CGH ที่ระดับ “BBB-” แนวโน้มอันดับเครดิต “Stable”  เมื่อวันที่ 18 ต.ค.64
สำหรับหลักประกัน ได้จำนำหุ้นสามัญของ บล.พาย ที่ถือกรรมสิทธิ์โดยบริษัท จำนวน 923.10 ล้านหุ้น มูลค่าที่จำนำคิดตามมูลค่าบัญชี ณ 31 ธ.ค.2564 ซึ่งเท่ากับ 1.30 บาทต่อหุ้น มูลค่าประกันรวมทั้งสิ้น 1,200.03 ล้านบาท
ทั้งนี้บริษัทฯ จะนำเงินที่ได้จากการเสนอขายหุ้นกู้เพื่อชำระคืนหุ้นกู้ที่จะครบกำหนดไถ่ถอนในเดือน พ.ค.2565 จำนวน 329.30 ล้านบาท, หุ้นกู้ที่ครบกำหนดไถ่ถอนในเดือน ก.ย.2565 จำนวน 398.20 ล้านบาท, เพื่อใช้ในการลงทุนตราสารทุนและตราสารหนี้และสินทรัพย์ดิจิทัล จำนวน 350 ล้านบาท และใช้เป็นเงินทุนหมุนเวียนสำหรับการดำเนินงานของบริษัทฯ จำนวน 122.50 ล้านบาท